L-avukati ta' Yorgen Fenech jridu biex l-imħallef li mistennija tippresjedi l-ġuri li fih Fenech hu akkużat b'kompliċità fl-assassinju tal-ġurnalista Daphne Caruana Galizia, tirrekuża ruħha. Yorgen Fenech jinsab akkużat b'kompliċità fl-assassinju tal-ġurnalista Daphne Caruana Galizia. Fil-jiem li għaddew l-Avukat Ġenerali ressaq l-atti tal-akkuża, fil-konfront ta' Yorgen Fenech. Għall-akkuża ta' kompliċità fl-assassinju, li seħħ fis-16 t'Ottubru tal-2017, qed tintalab piena ta' għomor il-ħabs. Fenech kien ġie arrestat f'Novembru tal-2019 u għalhekk ilu aktar minn 20 xahar jinżamm taħt arrest preventiv. L-AĠ jitlob li Yorgen Fenech jeħel għomru l-ħabs L-avukati ta' Fenech issa qed jargumentaw li l-Imħallef Edwina Grima tista' potenzjalment isservi bħala Imħallef f'każ li l-klijent tagħhom jappella. L-Imħallef Edwina Grima hi waħda miż-żewġ imħallfin nominati biex tkun fuq il-Qorti tal-Appell Kriminali flimkien mal-Prim Imħallef. Dan ix-xahar l-Imħallef Aaron Bugeja astjena milli jisma' l-ġuri ta' Yorgen Fenech. L-Imħallef, li wettaq l-inkjesta magħrufa dwar il-kumpanija Egrant, spjega li meta kien għadu Maġistrat, kien esprima ruħu b'mod ċar fuq dan il-każ f'inkjesta marbuta miegħu, anke b'rabta ma' talba tal-akkużat. Qal li f'din l-istess inkjesta, huwa kien irċieva, analizza u ddiskuta mal-esperti maħturin minnu, u ma' awtoritajiet ġudizzjarji barranin informazzjoni marbuta ma' xi argumenti mressqin mill-avukati tal-familja Caruana Galizia u mid-Difiża. F'din l-inkjesta, huwa ħareġ digrieti marbutin mal-akkużat u mal-vittma. Huwa stqarr li jħoss li hu dmir tiegħu li jiġbed l-attenzjoni fuq dan l-involviment tiegħu, għax "il-partijiet u s-soċjetà jrid ikollhom il-konvinzjoni morali li ma jkun hemm ebda raġuni jew motiv wara d-deċiżjonijiet li jkunu ttieħdu." L-Imħallef Bugeja jastjeni mill-ġuri ta' Fenech Minħabba dawn ir-raġunijiet, l-Imħallef ma jħossx li jista' jkun imparzjali kieku jisma' dan il-ġuri, inkella li wħud jaf jiddubitaw l-imparzjalità tiegħu. L-avukati ta' Fenech qalu li jekk l-Imħallef Grima ma tastjenix, il-klijent tagħhom qatt ma jista' jkollu smigħ xieraq quddiem il-Qorti tal-Appell Kriminali, f'każ li jkun hemm dik l-eventwalità. Qalu wkoll li l-Uffiċċju tal-Avukat Ġenerali kien involut fl-għażla tal-Imħallef li se jisma' l-ġuri fil-każ tal-qtil ta' Daphne Caruana Galizia u għalhekk dan imur kontra kull prinċipju ta' smigħ ġust fil-kors tal-ġustizzja. Yorgen Fenech jitlob investigazzjoni fuq posts ta' Jason Azzopardi u Manuel Delia Jekk tixtieq tkun minn tal-ewwel li tirċievi l-aħħar aħbarijiet minn Malta, niżżel l-APP ta' Newsbook minn hawn . .td_uid_3_612c6ecf26918_rand.td-a-rec-img{text-align:left}.td_uid_3_612c6ecf26918_rand.td-a-rec-img img{margin:0 auto 0 0}